Începând cu data de 16 mai 2024, Delfinariul Constanța își reia activitatea. Vedetele complexului muzeal vor putea fi admirate în demonstrațiile programate între orele 11.00 și 15.00.
Delfinariu Constanța își deschide porțile începând cu data de 16 mai 2024, anunță reprezentanții Complexului Muzeal de Științe ale Naturii. Acvariul Constanța rămâne închis.
Delfinariul a fost închis în luna martie, după ce în captivitate s-a născut un pui de delfin. Nașterea lui a fost o surpriză pentru toată lumea. „Până în data de 8 martie, de dimineață, nimeni n-a știut că Chen-Chen ne va face o surpriză. Noi avem analizele, medicul veterinar le-a citit, ne-am uitat și noi pe ele, dar la delfini nu este ca la doamne: luna aceasta poate să fie progesteronul foarte ridicat, iar luna viitoare să n-aibă valori foarte crescute. Pur și simplu ne-am trezit cu el în bazin", a declarat Angelisca Curlișcă - șef secție Delfinariu.
Tatăl micului mamifer este Veterok, un delfin venit din Ucraina, împreună cu alți delfini de la complexul din Harkov, care au ajuns să fie „refugiați" la Constanța imediat după invazia Rusiei.
Patru delfini (Veterok, Marucya, Maya şi Kiki) şi trei lei de mare (Mary, Zosya şi Alex) de la Delfinariul din Harkov (Ucraina) au fost aduşi la Delfinariul din Constanţa în luna mai.
Delfinariul din Constanța a fost închis pentru că puiul de delfin avea nevoie de liniște, trebuia să fie monitorizat, iar prezența publicului îi putea pune sănătatea în pericol, mai ales că este primul pui de delfin din România care a supraviețuit în captivitate până acum.